ועדת הכספים, כנסת 18, פרוטוקול מספר 137, 2009-08-05 10:00

משה גפני: בוקר טוב, אני מתכבד לפתוח את ישיבת ועדת הכספים, ישיבת פגרה.

משה גפני: כמה סעיפים על סדר היום.

משה גפני: הסעיף הראשון על סדר היום זו הצעה לסדר לדיון מהיר של חבר הכנסת כרמל שאמה מדיניות בנק ישראל לאור נתוני האינפלציה.

משה גפני: נגיד הבנק הואיל בטובו להשתתף בישיבה הזאת ואני מברך אותו על כך.

משה גפני: אני מבקש לפני שאני נותן לך חבר הכנסת שאמה את רשות הדיבור אני מבקש להקדים ולומר.

משה גפני: אנחנו התחלנו לפני זמן רב משבר כלכלי עולמי קשה שלא פסח לצערי גם עלינו, גם על מדינת ישראל.

משה גפני: ממשלת ישראל בתחילת המשבר התקשתה בלטפל בעניין הזה עקב התפזרות הכנסת הקודמת והליכה לבחירות.

משה גפני: הטיפול מבחינת הממשלה, אני לא מדבר על בנק ישראל, מבחינת הממשלה הטיפול היה מאוד בשוליים.

משה גפני: הממשלה התקשתה להעביר תקציב.

משה גפני: היא לא העבירה.

משה גפני: הממשלה לא העבירה תוכנית כלכלית שהיתה צריכה לסייע גם לתעשיינים, גם למעסיקים, גם ליצואנים.

משה גפני: לאחר מכן מה שקרה זה שהלכו לבחירות, קמה ממשלה ואנחנו אישרנו תקציב דו שנתי, עם תוכנית כלכלית עם סיוע למעסיקים שחלקו הגדול אושר כאן בוועדה במהירות.

משה גפני: אנחנו נמצאים במצב שבו המשבר בתעסוקה הוא משבר גדול מאוד, קשה מאוד, אבל רואים אור בקצה המנהרה.

משה גפני: יש מדיניות שמנווטת את המשבר הזה.

משה גפני: אני חייב לציין שמדינת ישראל בניגוד למדינות אחרות כולל ארצות הברית ומדינות הרבה יותר חזקות מאיתנו מבחינה כלכלית כמו ארצות הברית ומדינות באירופה בעיקר באנגליה אבל לא רק.

משה גפני: בנקים קרסו.

משה גפני: אצלנו המערכת הבנקאית איתנה, יציבה, חזקה ואני נותן הרבה קרדיט בעניין הזה גם לבנקים, לבנק ישראל, לנגיד הבנק על כך שכאשר נכנסתי לתפקיד כיושב ראש ועדת הכספים נפגשתי עם נגיד הבנק ואנשיו ודיברנו על הנושא הבנקאי ואכן גם התוכניות של בנק ישראל וגם התחזיות שלהם התממשו לשמחתנו הרבה, מכיוון שאם חס וחלילה במדינת ישראל היה קורס בנק בניגוד לארצות הברית ולאירופה אני לא רוצה אפילו לתאר ולחזות מה היה קורה.

משה גפני: לכן המצב הוא כזה שאנחנו מקווים שאנחנו עומדים בפני פתחה של תקופה שאנחנו יוצאים מהמשבר הכלכלי.

משה גפני: אני מתפלל לקדוש ברוך הוא שזה מה שיהיה.

משה גפני: ואני גם מקווה שאנחנו נעשה את מה שאנחנו נדרשים לעשות על מנת שהדברים הללו יקרו.

משה גפני: מה שקרה ועל זה הציע חבר הכנסת כרמל שאמה ובצדק, יש השלכות ליציאה מהמשבר, ובין יתר ההשלכות שאנחנו היום כבר רואים זה האינפלציה.

משה גפני: אנחנו רואים גם את המשבר בנושא הדולרים.

משה גפני: על זה אני מניח שאנחנו נקיים דיון בשבוע הבא.

משה גפני: אבל הדיון לגבי הנושא הזה של האינפלציה חשוב מאוד לדעת מה היא מדיניות הבנק, מה היא מדיניות נגיד הבנק, וזה הנושא שעומד על סדר היום.

משה גפני: חבר הכנסת כרמל שאמה אני מודה לך על זה שהעלית את הסעיף הזה על סדר היום בדיון מהיר והבמה לרשותך.

כרמל שאמה-הכהן: תודה רבה אדוני היושב ראש.

כרמל שאמה-הכהן: אני באמת בראשית דבריי אברך את כבוד הנגיד שטרח לכבד אותנו בנוכחותו ולקבל את התשובות מהגבורה בעצמה.

כרמל שאמה-הכהן: כמו שהקדמת ואמרת אכן התנהגות בנק ישראל, מדיניות בנק ישראל וההתמודדות עם המשבר הכלכלי שהגיע גם למדינת ישראל בהמשך למשבר העולמי היתה מדיניות מוניטארית מרחיבה והיא התפרשה בכמה מישורים.

כרמל שאמה-הכהן: אחד במדיניות הריבית שכללה הפחתת ריבית מהירה שאנחנו לא זוכרים כדוגמתה עד לרמות שהן באמת רמות היסטוריות של חצי אחוז.

כרמל שאמה-הכהן: כמו כן כדי לסייע לנושא שער המטבע וליצואנים החל בנק ישראל לרכוש מטבע חוץ, להתערב במסחר במטבע חוץ ברמות הולכות וגוברות כולל ההתפתחות האחרונה בימים האחרונים ממדיניות קבועה למדיניות שהיא כרגע בלתי צפויה ומשתנה בהתאם להחלטת בנק ישראל.

כרמל שאמה-הכהן: כמו כן עד לפני מספר ימים בנק ישראל גם התערב בשוקי האג"ח, ברכישות אג"ח.

כרמל שאמה-הכהן: כל הדברים האלה מובילים לדעתי לכמה תופעות שיש לבחון אותן.

כרמל שאמה-הכהן: אחד, ברור לנו שהריבית האפסית לא תישאר לעד.

כרמל שאמה-הכהן: מתי היא תעלה זו החלטה של בנק ישראל ולא שלנו אבל יהיו לכך השלכות שצריך לבחון אותם וצריך לראות אם הן מגודרות נכון.

כרמל שאמה-הכהן: כמו כן יש גבול לכמות מטבע החוץ שבנק ישראל יכול לרכוש וגם לכך צריך לתת את הדעת.

כרמל שאמה-הכהן: לעניין הריבית, יותר ויותר קולות נשמעים אדוני היושב ראש ואנחנו גם רואים את זה בשטח שהריבית האפסית קל לאהוב אותה.

כרמל שאמה-הכהן: הציבור לצרכנים לאנשים העסקים.

כרמל שאמה-הכהן: גם אפשר להתמכר אליה.

כרמל שאמה-הכהן: הגמילה היא הרבה יותר קשה.

כרמל שאמה-הכהן: כשאני שומע ציבור של זוגות צעירים שפתאום היקפי המשכנתאות שהם צורכים בקלות יתרה הוא מדאיג ואני אסביר למה.

כרמל שאמה-הכהן: כשהם מגיעים לפקיד הבנק ובוחנים את יכולת ההחזר שלהם אז קל להם לממש את הרצונות שלהם לדירה יותר גדולה, לשיפור דיור על ידי משכנתא שנראית על פניו זולה.

כרמל שאמה-הכהן: ונשאלת השאלה, כי ברור שבשינוי לא קיצוני של הריבית ההחזרים החודשיים שלהם יעלו במאות שקלים לחודש ובאלפי שקלים או עשרות אלפי שקלים לשנה.

כרמל שאמה-הכהן: והשאלה, ראשית, איזו רמה של גילוי נאות הבנקים כמו שאני בדקתי את הנושא, הבנקים לא דואגים להדגיש את הנקודה מה המשמעות של ריבי ת משתנה ועד כמה הריבית הזאת יכולה להשתנות ומהר.

כרמל שאמה-הכהן: לכן השאלה היא מה הגילוי הנאות שאנחנו מפקחים על הבנקים בנושא הזה.

כרמל שאמה-הכהן: שנית, היום היקף המשכנתאות בריבית המשתנה הגיעו למעל 60% בסך המשכנתאות ולסדר גודל של 25 מיליארד שקל בשנה.

כרמל שאמה-הכהן: שאומר שכל שינוי של אחוז בריבית הפריים, בריבית הבסיס של בנק ישראל, יגרור העלאת תשלומי הריבית של משקי הבית שצורכים את ההלוואות בריבית משתנה במאות מיליוני שקלים.

כרמל שאמה-הכהן: על כן המצב שנוצר משפיע גם בכיוון הנוסף.

כרמל שאמה-הכהן: שהמשכנתאות הזולות האלה מביאות לניפוח שוק הנדל"ן.

כרמל שאמה-הכהן: אנחנו נמצאים בתקופה של שלהי מיתון אבל עדיין יש לנו אבטלה הולכת וגוברת, עדיין אנשים מרוויחים פחות כסף במדינת ישראל ועדיין כולנו נאלצים להתמודד עם מחירי דיור הולכים וגואים.

כרמל שאמה-הכהן: שכר דירה הולך וגדל.

כרמל שאמה-הכהן: זה אולי גם ישליך יום אחד על רמות האינפלציה במדינת ישראל כי הרכב הדיור לא קטן, לא זניח, בסל הצריכה של משפחה.

כרמל שאמה-הכהן: ונוצר עיוות בשוק.

כרמל שאמה-הכהן: הדירות עולות ללא הפסקה.

כרמל שאמה-הכהן: הציבור עומד מול שוקת שבורה.

כרמל שאמה-הכהן: וזה אחד התהליכים שמוזן על ידי הריבית האפסית.

כרמל שאמה-הכהן: יש גם קולות אדוני היושב ראש שמושמעים לגבי הדהירה של שוק ההון, של הבורסה שעברה מדיכאון ומרמות שפל לדהירה שחלק מהעוסקים בדבר רואים אותה כבלתי מוסברת ומסבירים אותה בעיקר לא בנתונים ריאלים ולא רק בציפיות לעתיד טוב יותר אלא גם מכך שהריבית היא ריבית ריאלית שלילית.

כרמל שאמה-הכהן: רמות הריבית מעודדות אנשים בצורה אולי פחות רציונאלית, פחות מידתית לטול סיכונים ולהיכנס במחשבה מהירה לתוך הנושא הזה של שוק ההון.

כרמל שאמה-הכהן: ראינו כבר בעבר אדוני היושב ראש לאן מצבים כאלה יכולים להוביל.

כרמל שאמה-הכהן: והכול מתוך ראייה לא ארוכת טווח אלא אפילו קצרת טווח שהריבית לא תישאר ברמות האלה והיום שבו בנק ישראל צפוי להעלות אותה הוא לא רחוק.

כרמל שאמה-הכהן: לנושא המט"ח אדוני היושב ראש.

כרמל שאמה-הכהן: הייתי רוצה לשמוע מכבוד הנגיד האם יש עלות ומה העלות של המהלך שהוא נוקט בו כי ברור כמה שאני מבין את הנתונים יש הפרשי ריביות בין הדולרים שאנחנו רוכשים ומחזיקים שמגיע כבר למעל 150 מיליארד דולר לבין הריבית השקלית.

כרמל שאמה-הכהן: האם הפרשי הריביות האלה הם באמת דבר שאולי כרגע הוא לא משמעותי אבל האם לאורך זמן לא מדובר בהוצאה משמעותית.

כרמל שאמה-הכהן: אילו חלופות נבדקו על ידי בנק ישראל לעזור ליצואנים מעבר לרכישת דולרים?

כרמל שאמה-הכהן: האם יש למהלך הזה יעילות מוכחת מההיסטוריה, אולי לא במדינת ישראל אבל ברחבי העולם?

כרמל שאמה-הכהן: מה המידתיות של רזרבות המט"ח שמדינת ישראל מחזיקה כתוצאה מהמהלך הזה ביחס לגודל המשק?

כרמל שאמה-הכהן: והאם נבחנו תרחישי קצה של התפרצות אינפלציונית שאנחנו לא תמיד שולטים בה שיגררו העלאת ריבית חדה או של כישלון של מהלך רכישת המטבעות כמו שאירע במדינות אחרות כאשר ספקולנטים רבי עוצמה הצליחו לשבור את מדיניות הבנק המרכזי.

כרמל שאמה-הכהן: האם תרחישי הקצה האלה נבדקו, גודרו ומה המשמעויות שלהן?

כרמל שאמה-הכהן: אלה הדברים שאדוני היושב ראש רציתי להעלות ואשמח לקבל את התשובות.

כרמל שאמה-הכהן: תודה רבה.

משה גפני: תודה רבה.

משה גפני: חבר הכנסת ציון פיניאן.

ציון פיניאן: אנחנו מרגישים היום התעוררות של מכירת דירות לזוגות צעירים.

ציון פיניאן: מאידך גיסא אנחנו מרגישים גם את הנושא של הריבית הנמוכה.

ציון פיניאן: עד אתמול אפשר לומר צניחת הדולר.

ציון פיניאן: אני חושב שלפי כל הכלכלנים זו מלכודת דבש של זוגות צעירים.

ציון פיניאן: כי הם יקנו ויעלו המחירים ואז הדולר עולה והריביות עולות.

ציון פיניאן: היום הם מחזירים אלפיים שקל משכנתא.

ציון פיניאן: בתוך זמן קצר זה יהיה 4000 שקל.

ציון פיניאן: היום הם נותנים משכנתא עד 25% מהשכר.

ציון פיניאן: אתה מגיע ל-40% מהשכר.

ציון פיניאן: איך ניתן להביא לידיעת הציבור גם את המלכודת וגם את הדבש.

משה גפני: תודה רבה.

משה גפני: נגיד הבנק בבקשה.

נגיד בנק ישראל סטנלי פישר: תודה רבה אדוני היושב ראש.

נגיד בנק ישראל סטנלי פישר: אני מודה לך על ההזדמנות לדווח לוועדת הכספים על ההתפתחויות.

נגיד בנק ישראל סטנלי פישר: ואני מודה לחבר הכנסת שאמה על השאלות הלא פשוטות שלו.

נגיד בנק ישראל סטנלי פישר: אני רוצה להתחיל בתיאור כללי של איך אנחנו מקבלים את ההחלטות על הריבית ומה הגורמים שמשפיעים עלינו ואחר כך אעבור למצב הנוכחי.

נגיד בנק ישראל סטנלי פישר: יש לנו שלושה קריטריונים שהם מובילים אותנו בקבלת ההחלטות על הריבית.

נגיד בנק ישראל סטנלי פישר: הראשון, לשמור על יציבות מחירים וההגדרה של יציבות מחירים זה הבסיס היעד שהממשלה קובעת וזה שהאינפלציה תהיה בין אחוז אחד לשלושה אחוז.

נגיד בנק ישראל סטנלי פישר: יעד השני לתמוך במטרות הנוספות של מדיניות הכלכלית של הממשלה בעיקר תעסוקה וצמיחה.

נגיד בנק ישראל סטנלי פישר: והשלישי, לתמוך ביציבות הפיננסית של המשק.

נגיד בנק ישראל סטנלי פישר: אלה שלושה יעדים, שלושה קריטריונים שאנחנו כל פעם לוקחים בחשבון ומתייחסים אליהם בדיונים שלנו על הריבית.

נגיד בנק ישראל סטנלי פישר: בשנה האחרונה כמו שהיושב ראש אמר בהתחלה היינו במצב של מיתון במשק העולמי, של מיתון במשק הישראלי, אחד המיתונים, אולי המיתון הכי רציני מאז סוף מלחמת העולם השנייה.

נגיד בנק ישראל סטנלי פישר: ידענו שהבנקים במדינות הכי מפותחות היו בצרות.

נגיד בנק ישראל סטנלי פישר: לכן הצטרכנו כל הזמן לקחת בחשבון את היעד השלישי, יציבות הפיננסית.

נגיד בנק ישראל סטנלי פישר: ידענו שבמיתון האבטלה עלולה לעלות אז הצטרכנו כל הזמן לחשוב על רמת הפעילות במשק.

נגיד בנק ישראל סטנלי פישר: ואנחנו כל הזמן חושבים ומודאגים מהאינפלציה.

נגיד בנק ישראל סטנלי פישר: זה התפקיד שלנו.

נגיד בנק ישראל סטנלי פישר: אנחנו צריכים להגיע לאיזה איזון בין המטרות האלה.

נגיד בנק ישראל סטנלי פישר: שאלה.

נגיד בנק ישראל סטנלי פישר: איך אנחנו חושבים על יעד האינפלציה.

נגיד בנק ישראל סטנלי פישר: אינפלציה זה גורם משתנה שאי אפשר לשלוט עליו באופן מדויק.

נגיד בנק ישראל סטנלי פישר: אנחנו יכולים להעלות את הריבית כדי לטפל באינפלציה אבל זה לוקח זמן עד שזה משפיע.

נגיד בנק ישראל סטנלי פישר: ואם יש קפיצה באינפלציה שהיתה למשל ביוני, שהציפיות של כולם היו בין 0.3 לבין 0.4 והאינפלציה היתה 0.9.

נגיד בנק ישראל סטנלי פישר: אתה לא יכול לפתוח את הברז ולהוריד את רמת המחירים ב-0.5 הסטייה ולחזור לאינפלציה שציפית.

נגיד בנק ישראל סטנלי פישר: אתה צריך להגיד לזה באופן מתון, לקחת זמן, והזמן שאנחנו חושבים עליו זה המטרה שלנו זה להחזיר את האינפלציה לתוך היעד תוך שנה.

נגיד בנק ישראל סטנלי פישר: זאת אומרת לתת זמן לאינפלציה לצאת מהמשק.

נגיד בנק ישראל סטנלי פישר: ככה אנחנו חושבים על התהליך.

נגיד בנק ישראל סטנלי פישר: עכשיו אני רוצה להתייחס להחלטה האחרונה על הריבית.

נגיד בנק ישראל סטנלי פישר: ההחלטה שקיבלנו אחרי שפורסמו הנתונים על האינפלציה ביוני.

נגיד בנק ישראל סטנלי פישר: זאת אומרת ההפתעה של האינפלציה ביוני.

נגיד בנק ישראל סטנלי פישר: בנוסף מצב שבנתונים שהגיעו אלינו היתה העבודה שהיו סימנים יותר חזקים של אולי שינוי במגמת הירידה במשק.

נגיד בנק ישראל סטנלי פישר: זאת אומרת האפשרות שהיינו קרובים לתפנית בצמיחת המשק.

נגיד בנק ישראל סטנלי פישר: אין לנו עוד נתונים שאפשר להגיד עברנו את שיא המיתון אבל ברור שאנחנו קרובים לשם, אם לא יהיו הפתעות בעתיד הקרוב.

נגיד בנק ישראל סטנלי פישר: דבר שלישי, השווקים הפיננסיים, הבורסה, היה מאוד חזק.

נגיד בנק ישראל סטנלי פישר: ידענו גם שיש את הבעיה שחבר הכנסת שאמה תיאר של משכנתאות זולות.

נגיד בנק ישראל סטנלי פישר: צריכים להבין שכשאנחנו הורדנו את הריבית כדי שזה ישפיע על המשק בדרך כלל המקום הראשון שזה משפיע על המשק זה משכנתאות.

נגיד בנק ישראל סטנלי פישר: אז זה חלק של התגובה שציפינו וקיווינו שנראה כתוצאה מההורדה החדה בריבית.

נגיד בנק ישראל סטנלי פישר: אתה רוצה לעודד ביקוש במשק.

נגיד בנק ישראל סטנלי פישר: הריבית משפיעה על ביקוש במשק.

נגיד בנק ישראל סטנלי פישר: זו אחת הדרכים שהמדיניות המוניטארית משפיעה על המשק.

נגיד בנק ישראל סטנלי פישר: גם הבורסה החזקה משום שאנשים יודעים שבבנקים מקבלים אפס ריבית והם מחפשים תשואה במקומות אחרים.

נגיד בנק ישראל סטנלי פישר: זה גם תורם להתחזקות הבורסה.

נגיד בנק ישראל סטנלי פישר: אז חלק של הדברים שמדאיגים הם היו תוצאה של ההצלחה של מדיניות הריבית המאוד נמוכה שמטרתה היתה לעודד את הביקושים במשק.

נגיד בנק ישראל סטנלי פישר: זה פועל.

נגיד בנק ישראל סטנלי פישר: ככה זה פועל.

נגיד בנק ישראל סטנלי פישר: לפעמים אנשים מגיעים למשרד ואומרים, קשה לנו, אי אפשר להשאיר את הכסף בבנק, אנחנו צריכים לחפש השקעות במקומות אחרים, אז אני אומר, טוב מאוד.

נגיד בנק ישראל סטנלי פישר: זה מה שאנחנו קיווינו שיקרה.

נגיד בנק ישראל סטנלי פישר: זה המצב.

נגיד בנק ישראל סטנלי פישר: אז איזו החלטה קיבלנו?

נגיד בנק ישראל סטנלי פישר: אנחנו מנסים בהודעות על הריבית שאנחנו מוציאים אחרי כל החלטה לתאר בדיוק מה הוביל להחלטה הזאת.

משה גפני: אתם אבל ידעתם אדוני הנגיד שתהיה אינפלציה.

נגיד בנק ישראל סטנלי פישר: שכבר היתה אינפלציה.

משה גפני: לא.

משה גפני: לא.

משה גפני: ידעתם לפני זה.

משה גפני: זאת אומרת שאם אכן התוכנית תצליח והמשבר לא יהיה קטסטרופאלי כמו שפחדנו והתמודדו עם זה, יכולה לבוא אינפלציה כזאת או אחרת.

משה גפני: נדמה לי שאתה עצמך אמרת שעלולה לבוא אינפלציה.

נגיד בנק ישראל סטנלי פישר: לא.

נגיד בנק ישראל סטנלי פישר: מה שציפינו זה היה שאנחנו נראה תופעה דומה לזו שקורית עכשיו באירופה שיש דיפלציה.

נגיד בנק ישראל סטנלי פישר: שמחירים יורדים על בסיס העובדה שאין ביקוש לסחורות ואין ביקוש לעבודה.

נגיד בנק ישראל סטנלי פישר: השכר יורד והמחירים יורדים.

משה גפני: אני רוצה להזכיר לך.

משה גפני: אנחנו כשדיברנו על הדבר הזה המדיניות שלך, המדיניות של בנק ישראל היתה שצריך להגביר אתה ההוצאה מכיוון שאז זה נותן תעסוקה, אז אנשים צורכים יותר.

משה גפני: אנשים צורכים יותר המפעלים עובדים יותר.

משה גפני: המשמעות של העניין של המדיניות הזאת שלך כפי שאתה אמרת אותה המציאות הזאת עלולה היתה , וזה להערכתי גם מה שקרה, עלולה היתה, אם אכן מצליחים בזה, יש יותר הוצאות.

משה גפני: אנחנו לא אפשרנו בתקציב ולא אפשרנו גם בחוק ההסדרים בחוק ההתייעלות שיהיה מצב שאנשים לא ירכשו.

משה גפני: למשל לא הסכמנו על מע"מ על פירות וירקות.

משה גפני: זה לא אושר כאן.

משה גפני: המשמעות של העניין שהאנשים יכולים לרכוש יותר.

משה גפני: אנשים יכולים לצרוך יותר.

משה גפני: אם אנשים צורכים יותר עלולה לבוא אינפלציה.

משה גפני: אולי אני טועה בעניין הזה.

נגיד בנק ישראל סטנלי פישר: לא.

נגיד בנק ישראל סטנלי פישר: לא.

נגיד בנק ישראל סטנלי פישר: מה שאתה אומר זה בדיוק נכון.

נגיד בנק ישראל סטנלי פישר: אמרת המון דברים שנכונים כולל בהנחה שהמדיניות מצליחה.

נגיד בנק ישראל סטנלי פישר: זה אתה לא יכול להניח ביום שאתה יוצא לדרך.

נגיד בנק ישראל סטנלי פישר: ובעצם אמרו לי המדיניות שלך היא אינפלציונית.

נגיד בנק ישראל סטנלי פישר: ואני אמרתי כן.

נגיד בנק ישראל סטנלי פישר: אנחנו מצפים שאם לא ננקוט במדיניות הזאת האינפלציה תהיה שלילית.

נגיד בנק ישראל סטנלי פישר: אנחנו צריכים להעלות את האינפלציה ל-2%.

כרמל שאמה-הכהן: אדוני הנגיד רציתי רק שאלה אחת להבהיר.

כרמל שאמה-הכהן: האם נכון להגיד שהריבית תצטרך לעלות בכל מקרה גם אם רמת האינפלציה תישמר כמו שהיא היום?

שלי יחימוביץ': יש קשר ישיר בין עליית האינפלציה לבין המדיניות שלכם?

שלי יחימוביץ': כי יש עוד גורמים שהשתתפו כאן בחגיגה.

שלי יחימוביץ': זה לא רק הצעדים שלכם.

שלי יחימוביץ': השליטה שלכם בשוק היא לא טוטאלית.

נגיד בנק ישראל סטנלי פישר: מה שמשפיע הרבה זה מחירי היבוא במיוחד הנפט וחומרי הגלם.

נגיד בנק ישראל סטנלי פישר: והם התחילו לעלות במרץ אני חושב.

נגיד בנק ישראל סטנלי פישר: אז הם משפיעים.

שלי יחימוביץ': זו לא המדיניות של בנק ישראל שיצרה אינפלציה.

שלי יחימוביץ': בואו נבהיר את הדבר הזה.

נגיד בנק ישראל סטנלי פישר: אנחנו רצינו שהאינפלציה לא תהיה שלילית.

כרמל שאמה-הכהן: שלי, כל הורדת ריבית מביאה לאיזושהי עלייה ברמת האינפלציה.

נגיד בנק ישראל סטנלי פישר: לא.

נגיד בנק ישראל סטנלי פישר: אבל להגיד שזה מעודד אינפלציה שאלה לאיזה רמה אתה מקווה להגיע.

נגיד בנק ישראל סטנלי פישר: אנחנו מקווים להגיע לשתיים.

נגיד בנק ישראל סטנלי פישר: אז קרו דברים.

נגיד בנק ישראל סטנלי פישר: עליה במחירי הנפט.

נגיד בנק ישראל סטנלי פישר: אז בהחלטה שקיבלנו לפני כשבועיים אמרנו ביחס לשלושה הגורמים שהאינפלציה צפויה של 3.6% שהיה לנו אחרי העלייה החדה בריבית צפוי לרדת לתוך היעד תוך 12 חודשים.

נגיד בנק ישראל סטנלי פישר: בוודאי אנחנו לוקחים בחשבון מה אנחנו מצפים לעשות במשך 12 החודשים האלה.

נגיד בנק ישראל סטנלי פישר: זאת אומרת שגם נהיה מוכנים לפעול כדי שזה ירד לטווח היעד.

נגיד בנק ישראל סטנלי פישר: אמרנו שנתונים על הפעילות במשק נותנים לנו לחשוב שיש שינוי במגמת הירידה במשק אפילו אולי אנחנו קרובים לנקודת מפנה.

נגיד בנק ישראל סטנלי פישר: הדבר השלישי שאמרנו זה שבבנקים אחרים בעולם כבר הכריזו, אם אני חושב על הפד, ועל בנק אוף אינגלנד, והבנק של קנדה, והאירופאים, שהם מתכוונים לשמור על הריבית המאוד נמוכה שלהם, הקנדים אמרו עד אמצע 2010.

נגיד בנק ישראל סטנלי פישר: כולם מצפים לכמעט עוד שנה.

נגיד בנק ישראל סטנלי פישר: אם אנחנו מעלים את הריבית ואחרים לא אז זה משפיע על היבואן ועל שער החליפין.

נגיד בנק ישראל סטנלי פישר: החלטנו להוריד את ההרחבה המוניטארית שהיתה אז דרך זה שהפסקנו את קניות האג"ח שעשינו עד אז.

נגיד בנק ישראל סטנלי פישר: ואמרנו שלאור העובדה שאנחנו עוד לא יודעים שאנחנו יצאנו מהמיתון אנחנו נמשיך לשמור על ריבית נמוכה ואפשר להבין שעד שנדע שאנחנו יוצאים מהמיתון נעשה את זה אבל נצטרך גם לקחת בחשבון מה קורה לאינפלציה.

נגיד בנק ישראל סטנלי פישר: אם האינפלציה תעלה מעל הרמות שאנחנו מצפים עכשיו נצטרך איכשהו להגיב.

נגיד בנק ישראל סטנלי פישר: תמיד צריך להגיע לאיזו החלטה שמאזנת בין כל הדברים שאתה רוצה להשיג.

נגיד בנק ישראל סטנלי פישר: אי אפשר לקבל את כולם ביחד.

נגיד בנק ישראל סטנלי פישר: אז האיזון שרצינו זה לתמוך בצמיחה עד שנצא מהמיתון, עד שנדע שאנחנו במגמה של עליה ברמת הפעילות, לשמור על האינפלציה הנמוכה ולהמשיך לתמוך ביציבות פיננסית.

נגיד בנק ישראל סטנלי פישר: עכשיו אני רוצה להתייחס ליציבות הפיננסית ואני כאן עם דודו זקן שהוא סגן המפקח על הבנקים, המפקח בחו"ל ודודו מכיר את הנושאים היטב.

נגיד בנק ישראל סטנלי פישר: בדקנו את העניין של המשכנתאות הזולות לכולם, לא רק לזוגות צעירים.

נגיד בנק ישראל סטנלי פישר: הגענו למסקנה שבשלב זה הבעיה לא מספיק גדולה, לא קריטית.

נגיד בנק ישראל סטנלי פישר: אבל דיברנו עם הבנקים.

נגיד בנק ישראל סטנלי פישר: הסברנו להם.

נגיד בנק ישראל סטנלי פישר: דודו יוכל להסביר אחר כך איך אנחנו רואים את המצב ביחס אם הבנקים נותנים מספיק מידע למי שלוקח את המשכנתא על הסיכונים ואיך הבנקים בודקים את היכולת ההחזר של הזוגות האלה.

נגיד בנק ישראל סטנלי פישר: זה אני משאיר לדודו.

נגיד בנק ישראל סטנלי פישר: אנחנו דיברנו על הבעיה הזאת, החלטנו בשלב זה חוץ מלדבר באופן שקט עם הבנקים אין צורך לשנות את הכללים.

נגיד בנק ישראל סטנלי פישר: אם נתחיל לחשוב שזה בעיה גדולה אז נטפל בזה.

נגיד בנק ישראל סטנלי פישר: עכשיו ביחס לשאלות של חבר הכנסת שאמה השאלות הנוספות.

נגיד בנק ישראל סטנלי פישר: לגבי ההתערבות בשוק המט"ח.

נגיד בנק ישראל סטנלי פישר: יש עלות לאחזקות המט"ח לרזרבות שלנו אבל יש גם יתרון ורווח מאחזקת הרזרבות.

נגיד בנק ישראל סטנלי פישר: מדינה שיש לה הרבה רזרבות יכולה להתייחס למה שקורה בחו"ל באופן הרבה יותר בטוח.

נגיד בנק ישראל סטנלי פישר: אם חס וחלילה יהיה צורך במדינת ישראל לעמוד על הרגליים שלה לתקופה מסוימת יש לנו יכולת יותר גדולה היום ממה שהיה לנו.

שלי יחימוביץ': יש איזה חשש נסתר להתערערות היחסים עם ארצות הברית עד כדי שנהיה לבד במרחב?

נגדי בנק ישראל סטנלי פישר: אני כלכלן.

נגדי בנק ישראל סטנלי פישר: אני מסתכל רק על הכלכלה.

נגדי בנק ישראל סטנלי פישר: יש כל מיני סיבות.

נגדי בנק ישראל סטנלי פישר: יש מדינות שנכנסות בהפתעה לבעיות כלכליות ובמשבר הזה למי שהיו הרבה רזרבות שכללו את רוסיה, כללו מדינות שנכנסו לבעיות, כללו את קוריאה ואת ברזיל, יכלו לטפל בבעיות בקלות שבשנים קודמות עם רזרבות הרבה יותר נמוכות של המדינות האלה היו גורמים למשבר.

נגדי בנק ישראל סטנלי פישר: לא נכנסו לבעיות.

נגדי בנק ישראל סטנלי פישר: אנחנו נהיה במצב כזה.

נגדי בנק ישראל סטנלי פישר: בנוסף חבר הכנסת שאמה.

נגדי בנק ישראל סטנלי פישר: בשלב זה כמו שאתה אמרת אין עלות באחזקת נטו אין עלות לאחזקת הרזרבות משום שהריבית שאנחנו משלמים כדי לממן את הקנייה היא בערך שווה לריבית שאנחנו מקבלים.

נגדי בנק ישראל סטנלי פישר: זאת אומרת שניהם מאוד קרובים לאפס.

נגדי בנק ישראל סטנלי פישר: אבל שאלת מה בעתיד, זה תלוי מה יקרה בקורלציה בין השינוי בריביות.

נגדי בנק ישראל סטנלי פישר: בינינו ובארצות הברית.

נגדי בנק ישראל סטנלי פישר: היתה תקופה מאוד ארוכה של שבוע שהריבית של מדינת ישראל ואג"ח של עשר שנים היה יותר נמוך מזה של ארצות הברית.

נגדי בנק ישראל סטנלי פישר: אם ננהל את עצמנו טוב, אנחנו עושים את זה, גם במדיניות התקציבית, יש לנו גירעון בשליטה.

נגדי בנק ישראל סטנלי פישר: אנחנו לא כמו ארצות הברית עם 12% גירעון.

נגדי בנק ישראל סטנלי פישר: אנחנו עם 6%.

נגדי בנק ישראל סטנלי פישר: יכול להיות שהריבית אצלנו תהיה יותר נמוכה.

נגדי בנק ישראל סטנלי פישר: אם כך לא תהיה לזה עלות.

נגדי בנק ישראל סטנלי פישר: אבל עד כאן אני אומר לכולם, אני ישן יותר טוב בלילה עם המצב הנוכחי ממה שהייתי ישן עם המצב הקודם.

נגדי בנק ישראל סטנלי פישר: אבל כמו שאמרת אנחנו לא יכולים לנצח להמשיך לקנות מטבע חוץ.

נגדי בנק ישראל סטנלי פישר: לגבי ההחלפות.

נגדי בנק ישראל סטנלי פישר: במשקים אחרים כולל המשק הישראלי של שנות השמונים היו כל מיני ניסיונות להטיל מס על יבוא הון.

נגדי בנק ישראל סטנלי פישר: כל מיני דברים שעשו.

נגדי בנק ישראל סטנלי פישר: כמעט כל מדינה בעולם ירדה מהגישה הזאת.

נגדי בנק ישראל סטנלי פישר: תמיד אמרו שהמדינה הכי מוצלחת בזה היתה צ'ילי.

נגדי בנק ישראל סטנלי פישר: בסוף גם צ'ילי ירדה מזה.

נגדי בנק ישראל סטנלי פישר: כל פעם שאתה מכניס משהו כזה אתה מעודד חברות אחרות במשק למצוא דרך סביבה תקנה חדשה והם עושים את זה והם מוצאים את הדרך לעקוף את הרגולציות וזה מסבך את החיים מאוד.

נגדי בנק ישראל סטנלי פישר: אתה אומר לחברות יעלה לך יותר לקבל הלוואה בחוץ.

נגדי בנק ישראל סטנלי פישר: אנחנו עוזרים לכם בזה.

נגדי בנק ישראל סטנלי פישר: ואז לפעמים הם שואלים איך אתה עוזר לי כשאתה מעלה את העלות שלי.

נגדי בנק ישראל סטנלי פישר: עכשיו אני חוזר לשאלה על האינפלציה.

נגדי בנק ישראל סטנלי פישר: לו היה אצלנו קשר לדעתי יותר הדוק מקשר כמעט בכל העולם בין האינפלציה ושער החליפין.

נגדי בנק ישראל סטנלי פישר: חשבנו אחרי שהתחילו לצטט את מחירי הדירות ושכר הדירה בשקלים שלא יהיה את הקשר הזה.

נגדי בנק ישראל סטנלי פישר: בעצם האמת היא שהקשר יותר חלש אבל זה לא נעלם.

נגדי בנק ישראל סטנלי פישר: שער החליפין ממשיך להשפיע על מחירים במשק.

נגדי בנק ישראל סטנלי פישר: אבל אנחנו בסביבה שעכשיו שער החליפין פחות או יותר יציב אז זה לא משפיע בגדול.

נגדי בנק ישראל סטנלי פישר: לו היה ייסוף אז זה היה מוריד את האינפלציה.

נגדי בנק ישראל סטנלי פישר: אבל יש לזה השלכות אחרות.

נגדי בנק ישראל סטנלי פישר: עכשיו אני לגבי מלכודת הדבש צריכים פשוט להיות בטוחים אפילו לדבר על זה שהבנקים יסבירו לכולם מה קורה ודבר נוסף שאני מניח שדודו זקן ידבר על זה הבנקים צריכים לבדוק את היכולת ההחזר של מי שמקבל משכנתא בהנחה שהריבית תהיה יותר גבוהה.

נגדי בנק ישראל סטנלי פישר: מה אם, הם צריכים לשאול את השאלה.

נגדי בנק ישראל סטנלי פישר: יש לבנקים גם אינטרס שאנשים ימשיכו לשלם משכנתא.

נגדי בנק ישראל סטנלי פישר: זה לא המצב שהיה בארצות הברית.

נגדי בנק ישראל סטנלי פישר: הבנקים בארצות הברית התעניינו בעיקר על זה שהם מוכרים משכנתא לזוג, אחרי כן הם מוכרים את המשכנתא עצמה, הם לא אחראים.

נגדי בנק ישראל סטנלי פישר: אצלנו הבנקים צריכים להחזיק את זה.

נגדי בנק ישראל סטנלי פישר: זה נותן להם איזה תמריץ.

ציון פיניאן: האם הם לא בעלי אינטרס לתת משכנתא.

נגיד בנק ישראל סטנלי פישר: יש להם אינטרס אבל מי שנותן משכנתא צריך לחשוב שמישהו ישלם את הריבית.

כרמל שאמה-הכהן: אבל אדוני הנגיד אני לא מדבר עכשיו מבחינת הזוגות הצעירים.

כרמל שאמה-הכהן: אלא אנחנו כמדינה, כמשק.

כרמל שאמה-הכהן: האינטרס שלנו לא רק שהמשכנתאות יוחזרו כמובן ולא יהיו פיגורים ובעיות אלא גם אם הריבית תעלה ועדיין הזוגות יוכלו לשלם זה יבוא על חשבון ההכנסה הפנויה שלהם וזה יבוא על הצריכה שלהם וזה דבר שאנחנו לא רוצים שתהיה סתם עוד הוצאה על חשבון ריבית של דיור.

נגיד בנק ישראל סטנלי פישר: אי אפשר לתת לבן אדם הכול.

נגיד בנק ישראל סטנלי פישר: גם ריבית נמוכה בהתחלה ולא להעלות.

כרמל שאמה-הכהן: צריך להסביר לו את המשמעויות.

נגיד בנק ישראל סטנלי פישר: אני רק רוצה להוסיף דבר אחד אם מותר לי.

נגיד בנק ישראל סטנלי פישר: במשק הישראלי אנחנו מדגישים בצדק את החשיבות של הייצוא.

נגיד בנק ישראל סטנלי פישר: וזה נורא חשוב לצמיחת המשק.

נגיד בנק ישראל סטנלי פישר: אבל כולם מבינים כולל מה ששמעתי היום מחבר הכנסת שאמה וממה ששמעתי ממך אדוני היושב ראש, כולם מבינים שלטווח ארוך הבנק המרכזי לא יכול לעמוד נגד השוק לנצח.

נגיד בנק ישראל סטנלי פישר: אנחנו יכולים, יכלנו במשך המיתון להשפיע בגדול על שער החליפין.

נגיד בנק ישראל סטנלי פישר: אני חושב שזה תרם ועובדה שהמיתון אצלנו היה הרבה יותר קטן מהמיתון במקומות אחרים.

נגיד בנק ישראל סטנלי פישר: אבל בסוף כוחות השוק מצליחים להזיז את שער החליפין.

נגיד בנק ישראל סטנלי פישר: לפעמים מה שהשוק עושה זה לא מוצדק.

נגיד בנק ישראל סטנלי פישר: אז אני עוד לא מצאתי הסבר או הצדקה לזה ששער החליפין ביולי 2008 היה 3.22.

נגיד בנק ישראל סטנלי פישר: אין לי מושג למה השוק לקח את השער ל-3.22.

נגיד בנק ישראל סטנלי פישר: זה לא שיווי משקל, זה לא כלום.

נגיד בנק ישראל סטנלי פישר: אז לפעמים הבנק המרכזי ירצה להתערב כדי ששער החליפין יהיה מבוסס על כוחות בסיסיים במשק ולא על אולי ספקולציה.

נגיד בנק ישראל סטנלי פישר: זה לא קורה לעיתים קרובות.

נגיד בנק ישראל סטנלי פישר: אבל זה קורה.

נגיד בנק ישראל סטנלי פישר: אז הבנק המרכזי צריך לשמור על היכולת, על הזכות להתערב במקרים שהם רואים סטייה גדולה בשער החליפין.

נגיד בנק ישראל סטנלי פישר: ועכשיו אנחנו כל הזמן חושבים על סטייה בכיוון אחד, בייסוף, אבל יהיו בעתיד גם מקרים שיהיו פחיתויות שנצטרך לטפל בהן.

נגיד בנק ישראל סטנלי פישר: אז היצואנים להבין שהם צריכים להתאים את הפעולות שלהם למציאות.

נגיד בנק ישראל סטנלי פישר: שאנחנו לא יכולים לתת להם שער חליפין יציב לגמרי שהם לא צריכים לדאוג על זה.

נגיד בנק ישראל סטנלי פישר: הם צריכים לתאם את הפעולות שלהם למציאות של העובדה שאי אפשר למנוע מכוחות השוק בסוף, לא בטווח הקצר אבל בסוף לשים את שער החליפין בסביבה שהמציאות הכלכלית דורשת.

נגיד בנק ישראל סטנלי פישר: אז אני מודה לך.

משה גפני: אני מודה לך על הסקירה הנרחבת.

משה גפני: אני מבין שאתם לא הולכים לעשות צעדים דרסטיים עכשיו, לא בהעלאת הריבית.

משה גפני: אתם ממתינים לראות.

משה גפני: מה שאני מבקש לפני שאני נותן לדודו זקן אני מבקש שחברי הכנסת יביעו את דעתם.

משה גפני: אני מניח שחלק מהדברים יהיו על הבנקים.

משה גפני: חברת הכנסת שלי יחימוביץ.

שלי יחימוביץ': בקצרה אדוני הנגיד.

שלי יחימוביץ': קודם כל אני מברכת אותך על כך שהתמיכה בתעסוקה ובצמיחה הן שוות ערך מבחינתך על המאבק על שמירה על יעד האינפלציה ועל היציבות הפיננסית.

שלי יחימוביץ': אלה הם החומרים שמהם עשויה החברה הישראלית והכלכלה הישראלית.

שלי יחימוביץ': התחזקות השקל לעומת הדולר היא קטלנית לייצוא.

שלי יחימוביץ': צריך לומר את זה.

שלי יחימוביץ': זה מובן מאליו.

שלי יחימוביץ': הייצוא מהווה חלק ענק משיעור הצמיחה בישראל.

שלי יחימוביץ': העלות המרכזית ליצואנים היא עלות העבודה.

שלי יחימוביץ': כשעלות העבודה נשארת גבוהה על פי שער השקל והרווחים שלהם יורדים כיוון שהם רווחים בדולרים התוצאה היא מאוד ברורה.

שלי יחימוביץ': קריסה או כרסום מאוד גדול בתעשיות בישראל.

שלי יחימוביץ': כתוצאה ממנה פיטורים מאוד מסיביים של עובדים.

שלי יחימוביץ': אכן הצעד של חיזוק הדולר לעומת השקל באמצעות קניית דולר הוא צעד בעיניי של מנהיגות אמיצה ואחראית.

שלי יחימוביץ': אני גם שמחה אדוני הנגיד שאתה מתכנן את פעילותך לפי החלטות שהן גם כלכליות והן גם מנהיגותיות ולא לפי כותרות עיתונים כאלה ואחרים.

שלי יחימוביץ': דרושה לזה חסינות נפשית ודרוש לזה ביטחון עצמי וכנראה שאתה מצויד בשניהם.

שלי יחימוביץ': אני מברכת אותך על המהלך האחרון.

שלי יחימוביץ': אני חושבת שעשרות אלפי עובדים שלא מודעים אולי אפילו למהלך הזה ישמרו על מקום עבודתם בזכותך.

משה גפני: תודה רבה.

משה גפני: אני מבקש לומר אנחנו כנראה בשבוע הבא נקיים דיון על נושא של שער הדולר כי זה מתחיל להיות נושא בעייתי.

משה גפני: אתה אמרת שכנראה נגיע למצב שנפסיק לרכוש דולרים.

משה גפני: אנחנו לא נוכל לרכוש לנצח, אתה חששת מה יקרה במעבר.

משה גפני: אנחנו כנראה נמצאים באיזשהו מעבר עכשיו.

משה גפני: חבר הכנסת יעקב אדרי.

יעקב אדרי: האם יש אפשרות בכל זאת לקבוע רף תחתון ורף עליון לגבי הדולר?

יעקב אדרי: אז היצואנים יודעים שאלה גבולות המשחק ולא מתחת ולא מלמעלה.

יעקב אדרי: לתת איזה יציבות מסוימת.

משה גפני: תודה רבה.

משה גפני: מר זקן.

משה גפני: זה דיון פגרה וזה דיון מהיר.

דוד זקן: צריך לזכור ששוק המשכנתאות הוא תוצאה של שוק הדיור, שוק הנדל"ן בישראל.

דוד זקן: הוא לא מנותק מהשוק הזה.

דוד זקן: ביצועי המשכנתאות במחצית הראשונה של 2009 היו ללא שינוי יחסית ל-2008.

דוד זקן: המשקל של המשכנתאות בריבית הלא צמודה, בריבית משתנה אכן גדל במחצית הראשונה של 2009 אם כי צריך לזכור כי עדיין 70% מהיתרות של המשכנתאות הן צמודות למדד.

דוד זקן: ופה התייחסו עם הריבית תעלה בנקודת אחוז.

דוד זקן: אבל מה קורה למשכנתא צמודה למדד כשהמדד עלה ב-0.9 בחודש שעבר.

דוד זקן: 70% מהמשכנתאות, המחיר של המשכנתא התייקר ב-0.9.

דוד זקן: רק שהמשתכן ישלם את המחיר הזה של ה-0.9.

דוד זקן: רק שזה יתפרש לו לאורך כל התקופה.

דוד זקן: יש מחיר לריבית.

דוד זקן: יש גם מחיר למי שלוקח באלטרנטיבה הלוואה צמודה למדד.

דוד זקן: אי אפשר להתייחס לבנקים למשכנתאות כמקשה אחת.

דוד זקן: כל אחד מפעיל מדיניות שלו כמו שהנגיד ציין.

דוד זקן: הסיכון נשאר אצלם ויש להם אינטרס להקטין את הסיכון.

דוד זקן: איך הקטינו את הסיכון?

דוד זקן: במחצית הראשונה של 2009 מה שקרוי LTV היחס בין ההלוואה לבין ערך הנכס ירד.

דוד זקן: נותנים פחות משכנתאות עם מה שאנחנו קוראים LTV גבוה.

דוד זקן: הדבר השני שעושים מפזרים.

דוד זקן: נותנים ללקוח איזשהו תמהיל.

דוד זקן: לא נותנים לו את כל המשכנתאות.

דוד זקן: מפזרים.

דוד זקן: זה אומר שמשתכן לוקח חלק בפריים וחלק בצמוד.

דוד זקן: הבנקים מפעילים מבחני לחץ על עוד פרמטר שהם בודקים.

דוד זקן: פרמטר של ההכנסה.

דוד זקן: מה היחס שבין ההחזר לבין ההכנסה הפנויה.

דוד זקן: יש כאלה שעושים את זה לנפש, יש כאלה שעושים את זה בכלל.

דוד זקן: מבחני לחץ שהם עושים, הם אומרים בוא נניח שהפריים הוא 2 נקודות אחוז כמו עכשיו.

דוד זקן: נניח שהוא 4 נקודות אחוז.

דוד זקן: יש בנק אחד שאומר בוא ניקח את מבחן ההכנסה ונכפיל אותו ב-125.

דוד זקן: סוג של מבחן לחץ.

דוד זקן: עליו הם בודקים את יכולה ההחזר של הלוקח.

דוד זקן: יש סיכון.

דוד זקן: הלווים נהנים מריבית נמוכה ומיכולת לפירעון מוקדם ולמחזור ללא עמלת פירעון מוקדם במסלול של הפריים.

דוד זקן: ניתן גילוי נאות.

דוד זקן: חלק נותנים גילוי נאות בייעוץ לגבי המשכנתא.

דוד זקן: יש בנק אחד שאפילו מחתים את הלקוח.

דוד זקן: יש לו דף הסבר עם דוגמה מה יקרה במידה וריבית בנק ישראל בנקודת אחוז.

דוד זקן: הוא נותן דוגמה והוא מחתים את הלקוח שהלקוח קיבל את ההסבר.

דוד זקן: גילוי נאות מבנק לבנק.

דוד זקן: הוא לא אחיד והוא לא מוכתב ברגולציה.

ציון פיניאן: בכל בנק אתה מקבל הסבר אחר.

משה גפני: אדוני הנגיד לפני שאנחנו מסכמים לגבי השאלה של חבר הכנסת יעקב אדרי.

משה גפני: השאלה אם אפשר לקבוע רף עליון ורף תחתון בנושא של שער המטבע.

נגיד בנק ישראל סטנלי פישר: היה לנו שיטה כזאת בשנות התשעים בשם מערכת האלכסון.

נגיד בנק ישראל סטנלי פישר: זה היה באמצע שער החליפים שעלה כל הזמן והיה הגבול העליון והגבול התחתון.

נגיד בנק ישראל סטנלי פישר: זו מערכת שהיתה בשימוש בהמון מדינות.

נגיד בנק ישראל סטנלי פישר: זה נכשל בכמעט כל מקום ברגע שנותנים לאנשים שמפסיקים את הפיקוח על תנועות הון.

נגיד בנק ישראל סטנלי פישר: כל עוד שאין תנועות הון אז שוק המט"ח תלוי רק ביצואנים וביבואנים.

נגיד בנק ישראל סטנלי פישר: זה שוק יחסית קטן אז אתה יכול לשלוט על זה לגמרי.

נגיד בנק ישראל סטנלי פישר: ברגע שאתה נותן לבנקים וספקולנטים וגם לכל יצואן לקנות ביטוח נגד שינויים בשער החליפין אז הטרנסאקציות בשוק המט"ח עולות בהרבה והבנק המרכזי לא יכול לשלוט, ובסוף קרה בכל מדינה מה שקרה לנו.

נגיד בנק ישראל סטנלי פישר: שב-97 שער החליפין היה כל הזמן בגבול התחתון.

נגיד בנק ישראל סטנלי פישר: השוק רצה ייסוף והבנק המרכזי הצטרך לקנות את המט"ח וזה גרם לאינפלציה.

נגיד בנק ישראל סטנלי פישר: ובעצם הדיון הזה התחיל בנושא אינפלציה ועכשיו עובר לנושא המט"ח אבל הם מקושרים.

נגיד בנק ישראל סטנלי פישר: אז המערכות האלה אתה יכול להכניס אותן ל-9 חודשים או משהו.

נגיד בנק ישראל סטנלי פישר: נראה כאילו מצאת את פתרון הקסם.

נגיד בנק ישראל סטנלי פישר: ויום אחד אתה מגלה שהקסם נפסק ויש התקפה חזקה על הגבולות.

נגיד בנק ישראל סטנלי פישר: בדרך כלל זה בעצם על הגבול העליון משום שהשוק רוצה איחוד והמדינה מנסה למנוע את זה.

נגיד בנק ישראל סטנלי פישר: מה שקרה לנו זה יחסית נדיר.

נגיד בנק ישראל סטנלי פישר: הלחץ זה בצד הייסוף.

נגיד בנק ישראל סטנלי פישר: ב-97 הפסקנו בעצם להשתמש במערכת הזאת.

נגיד בנק ישראל סטנלי פישר: יש אנשים שתמיד חושבים שאפשר לעשות את זה ואני יודע שאפשר בתקופות מאוד מוגבלות כן לקבוע את שער החליפין אבל אתה צריך להיות מאוד גמיש.

נגיד בנק ישראל סטנלי פישר: ברגע שאתה אומר זה זה ולא יהיה מספר אחר הפסדת.

כרמל שאמה-הכהן: שאלתי לגבי למידה מן העבר.

כרמל שאמה-הכהן: לגבי יעילות מוכחת של מדיניות בנק מרכזי להתערב בשוק המט"ח.

נגיד בנק ישראל סטנלי פישר: התשובה היא שאם יש לך פיקוח על תנודות הון אתה יכול לשמור על שער חליפין קבוע.

נגיד בנק ישראל סטנלי פישר: סין עושה את זה.

נגיד בנק ישראל סטנלי פישר: בינתיים היא עושה את זה בעלות של רזרבות שהגיעו לשני טריליון דולר.

נגיד בנק ישראל סטנלי פישר: כל יום סין יוצאת וקונה.

נגיד בנק ישראל סטנלי פישר: לא בכמויות הקטנות שלנו אלא בסכומים אדירים.

נגיד בנק ישראל סטנלי פישר: אז אפשר לעשות את זה.

נגיד בנק ישראל סטנלי פישר: ברגע שיש לך תנועות הון וחשוב לנו שיהיה לנו את החופש ביחס לתנועות הון אז אתה לא יכול לטווח ארוך לשמור על השער הקבוע.

נגיד בנק ישראל סטנלי פישר: יש בנקים מרכזיים שמתערבים כאשר הם רואים סטייה בין שער החליפין ובין כוחות הכלכליים.

נגיד בנק ישראל סטנלי פישר: למשל הבנק המרכזי של אוסטרליה שנחשב לאחד הבנקים המרכזיים המאוד מוצלחים.

נגיד בנק ישראל סטנלי פישר: הם כן מתערבים אבל הם אף פעם לא מנסים לקבוע את השער.

נגיד בנק ישראל סטנלי פישר: אם הם רואים תנודה שלדעתם היא לא מוצדקת אז הם מתערבים.

נגיד בנק ישראל סטנלי פישר: אבל זה דבר שהם מנסים לעשות לעיתים יחסית קרובות.

נגיד בנק ישראל סטנלי פישר: אני מקווה שנגיע למצב הזה.

משה גפני: תודה רבה אדוני הנגיד.

משה גפני: תודה רבה אדוני סגן המפקח.

משה גפני: אני מבקש לסכם את הדיון.

משה גפני: מדובר בדיון מהיר.

משה גפני: אנחנו חייבים לסכם אותו.

משה גפני: אנחנו גם מניחים אותו על שולחן הכנסת.

משה גפני: זה התקנון בדיון מהיר.

משה גפני: אני מבקש לסכם ולומר שוועדת הכספים מברכת את מדיניות בנק ישראל ואת מדיניות נגיד הבנק לאור נתוני האינפלציה.

משה גפני: אנחנו סבורים אלא אם כן מישהו יחשוב שאני לא מביע את עמדת חברי הוועדה, אנחנו מברכים על המדיניות הזאת.

משה גפני: אנחנו סבורים שהיא מדיניות נכונה.

משה גפני: אנחנו מבקשים מהבנק כפי שאתה אמרת אדוני הנגיד לעקוב אחרי ההתפתחויות.

משה גפני: אנחנו מקווים כולנו שאנחנו באמת יוצאים מהמשבר הכלכלי שיכולות להיות השלכות שהן השלכות שליליות.

משה גפני: כמובן הנושא של האינפלציה.

משה גפני: הנושא של ירידה בערך הדולר עם המשעות של היצוא בעניין הזה.

משה גפני: אנחנו כמובן נמשיך ללוות ולקיים דיונים משותפים עם בנק ישראל בנושא של מדיניות הבנק לאור מה שקורה במשק וכאמור אנחנו מברכים את מדיניות בנק ישראל ושל נגיד הבנק כפי שאמרתי בתחילת דבריי.

משה גפני: תודה רבה.